עירית בת ים- אגף החינוך





 בי"ס המקיף השש- שנתי "רמות"

##

 **מתכונת ראשונה : מאי 2016 תשע"ו :**

הוראות לנבחן:

משך הבחינה: שעתיים ורבע

מבנה השאלון ומפתח הערכה: בשאלון זה ארבעה פרקים.

 פרק ראשון - ( 14) - 14 נקודות

 פרק שני - ( 3×9 +13) - 40 נקודות

 פרק שלישי - (2×12) - 24 נקודות

 פרק רביעי - (2×11) - 22 נקודות

 סה"כ - 100 נקודות

ג. חומר עזר מותר בשימוש: אין.

ד. הוראות מיוחדות: קרא היטב את השאלות ואת ההוראות, הקפד לענות על שנשאלת.
 חלק את זמן המבחן כך שתספיק לענות על כל השאלות.

**בהצלחה רבה!!**

**פרק ראשון:** (14 נקודות)

**ענה על אחת מהשאלות 1-2:**

1. אזרחית שהגיעה לקבל שרות ושנפגעה מתגובתו של מנהל ברשות ההגירה והאוכלוסין, פרסמה פוסט בפייסבוק לפיו היא מאשימה את המנהל באפליה ממניעים גזעניים. לטענתה, באמצעות הפרסום היא ניסתה לשנות את יחס עובדי הציבור לאזרחים הפונים אליהם.המנהל טען כי נפגע מאוד מהפרסום בפייסבוק שכן הדברים נטולי יסוד ושקריים, והוסיף כי אינו יכול להמשיך לעבוד כך. לטענתם של עובדים שהכירו את המנהל, התנהלותו כלפי הפונים הייתה נטולת גזענות ואפליה.

א. ציין והצג את **סוג מנגנון הפיקוח והביקורת** על השלטון (פורמאלי או לא פורמאלי) בו השתמשה האזרחית.
הסבר את תשובתך לפי האירוע.

ב. ציין והצג **הזכות** של המנהל שנפגעה לטענתו. הסבר את תשובתך לפי האירוע.

2. אחד מבתי הספר העלו תלמידי י"ב הצגת סיום על מנת לחגוג את סיום לימודיהם. לפני תחילת המופע הודיע קצין הביטחון הממונה על האולם כי הוא אינו מאשר את תחילת המופע שכן לאולם נכנס קהל רב יותר מהמותר. קצין הביטחון ניסה להסביר לקהל כי לאחרונה הוציאו הרשויות תקנות חדשות אשר אוסרות על קהל לשבת במעברים או לעמוד לאורך הקירות בעת הופעות, ולכן לפי התקנות יש לו את הסמכות שלא לאשר את תחילת המופע עד ש-100 צופים יצאו מהאולם. כתוצאה מדרישה זו התבקשו הצופים אשר שלא נמנו עם משפחות תלמידי י"ב או מורים לצאת מן האולם. בכמה מקרים היה צורך להתעקש ולריב עם קהל אשר לא הסכים לצאת מן האולם. אחת מן הצופות אשר הוצאה החוצה אמרה לאחר מכן כי המעמד היה מבזה ומשפיל. "באתי לראות הצגה של חברי וקיבלתי יחס וחוויה שאזכור לרעה למשך זמן רב".

א. ציין והצג את **העיקרון הדמוקרטי** אשר בשמו פעל קצין הביטחון.
    הסבר כיצד עיקרון זה בא לידי ביטוי בקטע.

ב. ציין והצג את **הזכות** אשר נפגעה לפי דברי אחת הצופות.   הסבר כיצד זכות זו באה לידי ביטוי בקטע.

**פרק שני:** (40 נקודות)

 בפרק זה עליך לענות על ארבע שאלות:

 שלוש מהשאלות 3-7 (לכל שאלה – 9 נקודות)

 ואחת מהשאלות 8-12 ( 13 נקודות) לפי האשכול שאותו למדת .

3. הצג **שתי תחומים** בהם פועלת יהדות התפוצות למען מדינת ישראל.

4. הצג את **הסכם הסטטוס קוו**, והצג נושא אחד הכלול בו.

5. הצג שתי פניות לגורמים שונים שמוצגות בהכרזת העצמאות.

**6.** ציין והצג את אחד **מסמלי המדינה,** הסבר כיצד האופי היהודי של מדינת ישראל בא לידי ביטוי בסמל זה .

7. הצג **את חוק השבות, והסבר מי זכאי לעלות לארץ על פי חוק זה.**

**ענה על אחת מהשאלות  8 – 12 (בהתאם לאחד האשכולות שלמדת )**

**אשכול א':  אשכול העולם היהודי**

 .   8. שאלת ידע מורכבת מאשכול העם היהודי

**אשכול ב': אשכול תקשורת ופוליטיקה בישראל**

.   9. שאלת ידע מורכבת מאשכול תקשורת ופוליטיקה בישראל

**אשכול ג': אשכול בחירות ומפלגות**

.  10. שאלת ידע מורכבת מאשכול בחירות ומפלגות

**אשכול ד': אשכול רשויות מקומיות**

11. הצג את המושג "**חוק עזר עירוני**".
הסבר כיצד **עיקרון שלטון העם** בא לידי ביטוי בחקיקת חוקי עזר עירוניים.

**אשכול ה': אשכול מעורבות אזרחית ופיקוח על רשויות השלטון**

12. הצג את מוסד **הבג'ץ**

 הסבר כיצד מוסד זה יכול לחזק את **עקרון שלטון העם**.

**פרק שלישי**: (24 נקודות)

**קרא את הקטע בעיון, וענה על שתיים מהשאלות הקשורות אליו.**

 החברה הישראלית מורכבת מכמה קבוצות : רוב ציוני, המאמין בערכים דמוקרטיים, ואשר רוצה להבטיח את ישראל, גם בעתיד, כמדינה יהודית ודמוקרטית. וכן בנוסף קיים מיעוט ערבי־ישראלי גדול, אשר רובו מקבל את

עובדת קיומה של ישראל, ואף את זכותה העקרונית להתקיים, רוצה להשתלב בה, אך מתקשה לקבל את

אופייה היהודי של המדינה.

עוד מדובר גם במיעוט חרדי־אשכנזי, אשר משלים עם קיומה של המדינה, למרות שהתנגד להקמתה וראה במעשה זה חוצפה (כי לא חיכינו למשיח), ואשר אינו מתבייש לומר כי בעיניו, חוקי ההלכה והדת קודמים לחוקי המדינה,

וכי הדמוקרטיה אינה חלק מעולמו.

האתגר הגדול של הרוב הציוני הוא לחיות עם שתי הקבוצות הללו,החולקות עליו.

 תמונות החרדים שאינם עומדים בזמן הצפירה, לא ביום השואה ולא ביום הזיכרון לחללי צה"ל, ושורפים את דגלי ישראל, מוציאות אותנו מדעתנו ומעצבנות אותנו, בדומה לתמונות ערבים־ישראלים, שלמדו במערכות החינוך הישראליות ואשר זוכים לחופש גדול הרבה יותר מאשר במדינות ערב, יוצאים להפגנות עם דגלי אש"ף.

אנחנו יכולים, כמובן, לחוקק. אפשר להגביר את הענישה ולכלוא את מי ששורף את דגל ישראל. אבל אנחנו יכולים גם לנשוך את השפתיים, להשאיר את הכעס בליבנו ולהשלים עם כך ששתי הקבוצות הישראליות הללו אינן מסכימות עם דעת הרוב במדינה .

אנחנו חייבים לאפשר למי ששונה מאיתנו להחזיק בהשקפת עולמו , ולא לנסות להכתיב לו את האני מאמין שלנו,

גם אם אנחנו משוכנעים בצדקתנו. אנחנו צריכים לברך על כך שערבים ישראלים , הנאמנים לעצמם ולעמם, מוכנים לשרת בכנסת ובממשלה מטעם מפלגות שונות.

אנחנו צריכים להבין שההסכמה בחברה הישראלית צריכה להתבסס על תהליכיםלקבלת החלטות. לא על הדעות השונות . ברגע שכולנו נסכים כיצד מתקבלות החלטות בכנסת , נסכים לציית לכל חוק שנחקק באופן תקין בכנסת , נוכל להתווכח על הדעות השונות. אסור לנו לכפות את הדעות שלנו, ועלינו להקשיב למי שחושב אחרת מאיתנו. האחריות לקיומה של ישראל כמדינה יהודית ודמוקרטית, המכבדת את מיעוטיה, מוטלת על הרוב הציוני. (מעובד :יוסי ביילין 15.4.16 ישראל היום ).

1. הצג את **עקרון הסובלנות**

הסבר כיצד הדובר מבקש לממש עקרון זה בחברה הישראלית , וכלפי מי הוא מבקש לממש זאת . בסס מתוך הקטע .

2. הצג את המושג  **עקרון הכרעת הרוב.**

הסבר מהי המחויבות של הרוב כלפי המיעוט לדעת כותב הקטע.

3. הצג את **עקרון ההסכמיות**

הסבר כיצד עקרון זה בא לידי ביטוי בקטע

**פרק רביעי** :ענה על שתיים מהשאלות 16-20 (לכל שאלה- 11 נקודות).

 16. ראשי ממשלה בישראל הציגו בשנים האחרונות את המדיניות החדשה של ממשלתם בנאומים שנשאו מחוץ למשכן הכנסת. הם עשו זאת מפני שחברי הכנסת נוהגים לקטוע בקריאות ביניים נאומים במליאה, הזוכים לסיקור תקשורתי.

אחד מחברי הכנסת טען שהתנהגות זו של ראשי הממשלה אינה ראויה במדינה דמוקרטית, משום שקריאות הביניים

של חברי הכנסת הן ביטוי לחוסר שביעות הרצון של הציבור מתפקוד הממשלה. לדבריו, הימנעות של ראשי הממשלה מלנאום לפני הכנסת אינה מאפשרת לכנסת למלא את תפקידיה כראוי.

ציין והצג **תפקיד** אחד **של הכנסת**, שבשמו טען חבר הכנסת.

הסבר כיצד תפקיד זה בא לידי ביטוי בקטע.

17 . קבוצת מטיילים יצרה פירצה בגדר המקיפה שטח מרעה חקלאי ונכנסה אליו. בעקבות זאת ברחו פרות רבות מן העדר שרעה בשטח באותו הזמן, ונעלמו.

בעלי העדר הגישו לבית משפט השלום תביעה לפיצויים מן המטיילים. לטענת בעלי העדר, בעקבות המעשה של המטיילים נגרמו להם נזק כלכלי והפסדים כספיים גדולים. בית המשפט קבע כי על המטיילים לפצות את בעלי העדר על הנזק וההפסדים שנגרמו להם.

 ציין והצג את **סוג המשפט** שהתנהל בבית משפט השלום. הסבר כיצד סוג המשפט הזה בא לידי ביטוי בקטע.

 18. לקראת הבחירות לכנסת הוקמה מפלגה חדשה. ראשי המפלגה ערכו מסיבת עיתונאים ובה הציגו את המפלגה ואת מטרותיה. לדבריהם, הם מבקשים לפעול למען שמירת האופי הדמוקרטי של מדינת ישראל, מפלגה זו טוענת שמדינה דמוקרטית אינה יכולה להיות יהודית, לכן היא דורשת לבטל את האופי היהודי של מדינת ישראל, ולבסס את זהותה רק על ערכים דמוקרטיים שיהיו הערכים המשותפים לכל אזרחי המדינה ללא קשר לאמונתם הדתית ולמוצאם .

 ציין והצג את **סוג הלאומיות** שבו תומכת המפלגה החדשה . הסבר את תשובתך על פי הקטע.

19. ישראל מתנהל ויכוח בעניין פרסום מידע על מצבם הבריאותי של נבחרי ציבור. יש הטוענים שיש לפרסם מידע זה לציבור, ואחרים מתנגדים לפרסום. הבע את עמדתך בעניין זה. הצג שני נימוקים התומכים בעמדתך, ומתבססים על מושגים מתחום האזרחות.

**בכתיבתך הקפד על הרכיבים הבאים: א. טענה** - הצגת עמדתך בעניין באופן ברור. **ב. הנמקה** – הצגת שני נימוקים, שבעזרתם אתה מבסס את טענתך על מושגים וידע מלימודי האזרחות .

20 בחברה הישראלית מתנהל דיון ציבורי בשאלה אם המדינה צריכה לעודד תלמידים להשתתף במשלחת לפולין, לביקור במחנות ההשמדה שהקימו הנאצים. יש הטוענים שעל המדינה לתמוך ביציאת משלחות של תלמידים לפולין, ויש המתנגדים לכך.

הבע את עמדתך בעניין זה. הצג שני נימוקים התומכים בעמדתך, ומתבססים על מושגים מתחום האזרחות.

**בכתיבתך הקפד על הרכיבים הבאים: א. טענה** - הצגת עמדתך בעניין באופן ברור. **ב. הנמקה** – הצגת שני נימוקים, שבעזרתם אתה מבסס את טענתך על מושגים וידע מלימודי האזרחות .